**Referat**

**Emne**: Bestyrelsesmøde   
**Dato**: 8. december 2021 kl. 14.00-16.00  
**Sted**: IBOS, Rymarksvej 1, 2900 Hellerup, lokale M1.

## **Deltagere:**

Ask Abildgaard, DBS, bestyrelsesformand (Teams)  
Nils Bo Hermansen, LFBS  
Kristine Henriksen, KKR (Teams)

Erik Vinding, Borgerrepræsentationen København

Nick Elhøj, interessegruppen for erhverv (Teams)

Merete Schmiegelow, det private erhvervsliv (Teams)

Jes Diemer, lærer IBOS  
Elsebeth Mortensen, psykolog IBOS

Marie Fasmer, centerchef, IBOS

Silas Balder Erichsen, administrationschef IBOS

Kenn Warming, Specialkonsulent IBOS deltager under punkt 2.

**Afbud**:

Louise Bøttcher, DPU/Aarhus Universitet

Klaus Poulsen, KL

Maria-Louise Lundqvist, DBSU

**Referent:** Tina Tranberg, IBOS

**Punkt 1. Præsentation af ny centerchef, Marie Fasmer**, ved Ask Abildgaard og Marie Fasmer

Ask Abildgaard orienterer om, at Marie Fasmer pr. 1. oktober blev fastansat som centerchef for IBOS efter at have været konstitueret i et år.

Marie Fasmer præsenterer sig selv og kommende fokus for IBOS:

Marie har været ansat på IBOS i 10 år, heraf 5 år som afdelingschef i Rådgivningen. På den baggrund har hun et indgående kendskab til IBOS og til synsområdet.

IBOS er nu i dialog med Københavns Kommune omkring den fortsatte kommunale organisering, efter det i sommer blev vurderet, at der ikke var optimale forudsætninger for at arbejde videre mod selveje. Det har givet anledning til, at Marie og den øvrige ledelse nu har fokus på at samle huset og sætte en ny retning.

Det aktuelle strategiske fokus og retningen for IBOS er at sikre og udvikle den højt specialiserede viden og gøre den endnu mere tilgængelig for hele landet. Viden på IBOS er forankret i vores praksis og udvikles i alle IBOS’ tilbud – både i specialrådgivning, rehabilitering, bo- og dagtilbud mm. For at kunne fastholde viden på hele spektret inden for synsområdet er det afgørende, at IBOS har mange forskellige ydelser, der både dækker bredden og dybden.

Den samlede ledergruppe på IBOS er ligeledes forholdsvis ny og internt i ledelsen har man de seneste måneder arbejdet med det fælles ledelsesfundament.

I forlængelse af dette er opgaver og funktionsbeskrivelser for de udvidede lederniveauer redefineret for at sikre, at der på tværs af huset arbejdes ensartet i samme retning.

Drøftelse og bemærkninger:  
Merete Schmiegelow foreslår at fokus på, hvordan IBOS’ ekspertise kan synliggøres yderligere øges, så kommunerne ved præcist, hvad IBOS kan hjælpe med.

Dette er Marie enig i er vigtigt og siger, at der løbende og særligt lige nu er fokus på samarbejdet med de lokale kommunikationscentre. Dette vil bestyrelsen høre mere om under punkt 2.

Erik Vinding spørger, hvad IBOS som videnscenter gør for at samle viden om praksis bredt i landet og ikke kun om egen praksis.

Marie siger, at det er afgørende, at vidensarbejdet ikke kun er en akademisk øvelse, men at viden kommer fra praksis. Ud over den viden, som generes ud fra IBOS egen praksis, udvikles viden i projekter og netværk med eksterne partnere, og der er ligeledes et stort potentiale i at samarbejde med kommunikationscentrene om vidensudvikling.

**Punkt 2. Præsentation af resultater af interessentanalyser**, ved Kenn Warming

Specialkonsulent Kenn Warming, som arbejder med dokumentation, deltager under punktet. Kenn præsenterer resultaterne af en interessentanalyse foretaget blandt kommunikationscentre om disses forventninger til og opfattelser af IBOS som landsdækkende videnscenter. 12 personer, der er spredt geografisk og som repræsenterer kommunikationscentre af forskellig størrelse er interviewet. Der er i alt 20 kommunikationscentre i Danmark.

Interessentanalysen har haft til formål at bidrage til en intern proces på IBOS ift. at styrke samarbejdet med kommunikationscentrene.

Nedslag i resultater:

* Overordnet er de interviewede positive og glade for samarbejdet med IBOS og ligeledes med at deltage i denne undersøgelse.
* Psykologbistand og akuttjeneste fremhæves som tilbud, de er meget glade for. Flere ønsker at benytte psykologerne endnu mere, også som tilbud for ældre.
* PD-uddannelse og det faglige fællesskab er de interviewede også glade for. Uddannelsen forankrer IBOS’ ekspertrolle.
* IKT-området mener flere, er et område, der kan forbedres. Det kan være svært at følge med i den teknologiske udvikling ift. nye produkter og programmer lokalt. Dette stiller høje krav til ønskerne om, hvad IBOS skal kunne hjælpe med. Her er der potentiale for mere samarbejde og vidensdeling.
* Flere nævner, at de ikke altid føler sig tilstrækkeligt inddraget, når IBOS er i kontakt med ”deres” borgere. Også OBS på at sikre ordentlig dialog for at undgå ”dobbeltudredning”
* Ikke optimalt, at IBOS som landsdækkende er placeret i Hellerup/langt væk. Der er forslag om, at nogle kurser kan lægges på fx Fuglsangcentret og at IBOS generelt er OBS på at give mulighed for online deltagelse til de kurser, hvor dette kan lade sig gøre.
* Der er et gennemgående tema omkring IBOS’ image. Flere nævner, at nogle borgere har fordomme og ikke føler, at IBOS er noget for dem. Særligt nævnes der historier om, at flere unge ser det som en ”falliterklæring” at skulle have hjælp fra IBOS. Intet af dette er dog førstehåndsberetninger.
* Flere nævner, at de ikke har tid til at deltage i konferencer mm internationalt og at læse ny udenlandsk litteratur. Der er et ønske om, at IBOS påtager sig at kommunikere om disse ting.

For at kunne generalisere yderligere, bringes interessentanalysens resultater herfra ind i en spørgeskemaundersøgelse, som er sendt ud til en population på 210 personer. Der er pt. ca. 1/3, der har besvaret spørgeskemaet, og Kenn og hans kollegaer vil derfor nu gå i gang med at ringe rundt med opfordring til at deltage.

Pt. udarbejdes ligeledes en interessentanalyse blandt interesseorganisationerne. Resultaterne af denne er endnu ikke færdigbearbejdet.

Drøftelse og bemærkninger

Marie bemærker, at interessantanalysen peger på nogle lavthængende frugter, som relativt hurtigt kan iværksættes. Blandt andet er der iværksat en besøgsrunde til alle landets kommunikationscentre, hvor samarbejde og IBOS’ rådgivningstilbud kan drøftes/præsenteres. Men den giver også anledning til at kaste et mere strategisk blik på, hvad der skal promoveres og kommunikeres om eksternt. Interessentanalysen har desuden tydeliggjort vigtigheden af, at der afsættes tilstrækkeligt med ressourcer på IKT-området til at sikre, at IBOS har landet højeste og mest relevante vidensniveau.

Der er enighed om, at det er vigtigt at sikre, at IBOS er synlige og opleves relevante. Positioneringen er vigtig både ift. kommunikationscentre, brugere og andre interessenter.

Kristine Henriksen bemærker, at IBOS bør være opmærksomme på, at der er stor udskiftning af medarbejdere i kommuner, jobcentre og kommunikationscentre. Derfor er det vigtigt, at der løbende kommunikeres og sikres, at de lokale kender IBOS. Hendes erfaring er desuden, at der ikke skal mange dårlige oplevelser til, før det udvikler sig til rygter og fordomme. Det er formentlig svært at undgå helt, men det kræver en løbende indsats at håndtere samt at anerkende bl.a. de unges krav og forventninger.

Ask bemærker afslutningsvist, at det fremadrettet vil være relevant ikke alene af sikre, at kommunikationscentrene trækker på IBOS, men også at IBOS kan basere dokumentation og vidensarbejde på data og praksis fra hele landet.

**Punkt 3. Status på IBOS’ økonomi**, ved Silas Balder Erichsen

Ask minder indledningsvist om, at det er Københavns Kommune, der godkender IBOS’ regnskab og budget. Bestyrelsen har hørings- og indstillingsret.

Silas Erichsen gennemgår seneste årsprognose for 2021 samt budget 2022.

Prognose ultimo oktober 2021:

Prognosen viser et mindreforbrug på ca. 250.000 kr. pr. ultimo oktober, men forventningen til året samlet er dog, at regnskabet går i nul. Økonomien balancerer dermed samlet set.

Da flere af IBOS’ tilbud er små, skal der ganske få aktivitetsændringer til, for at det har store indvirkninger på tallene. Der er derfor ingen forventninger om, at alle små områder kan bære sig selv hvert eneste år. Økonomien må ses som en helhed. Langt de fleste medarbejdere går ligeledes på tværs af flere tilbud og også derfor kan man ikke se på tallene for de enkelte områder isoleret set.

Budget 2022:

I Budget 2022 forventes ligeledes balance i økonomien samlet set. Der ændres en smule i fordelingsnøglerne, sådan at de tværgående udgifter til kantine, pedel, administration, HR og stab fordeles på antal hoveder fremfor lønsum, som det hidtil har været gjort. Dette kan ses som en mere retfærdig måde at fordele de fælles udgifter på.

Erik spørger, hvordan IBOS forholdes sig, hvis antallet af borgere på § 108-botilbud falder som følge af nyt lovforslag, som vil medføre flere midlertidige/korte boophold.

Silas siger, at § 108 rigtig nok hidtil har været en solid indtægtskilde i IBOS’ økonomi og der er opmærksomhed på mulige ændringer. Tendensen på andre botilbud er et fald i antallet af § 108 boophold, men på IBOS forholder det sig modsat. IBOS får typisk borgere ind, som har prøvet andre botilbud af, men som vurderes at have behov for et længerevarende botilbud med den specialisering og viden om syn, som IBOS kan tilbyde.

Silas siger afslutningsvist, at han på bestyrelsesmøderne i 2022 vil dykke mere ned i udvalgte områder i økonomien frem for at lave en overordnet gennemgang. Det kunne fx være interessant at kigge på og drøfte optag, aktivitet og typer af sager.

**Punkt 4. Status på fremtidig organisering af IBOS i Københavns Kommune**, ved Marie Fasmer

Marie orienterer om, at IBOS aktuelt indgår i en arbejdsgruppe i Københavns Kommune med Borgercenter Handicap (BCH) og Kontor for Socialpolitik og Udvikling (SPU) i Socialforvaltningen (SOF). Arbejdsgruppen udarbejder et oplæg om fremadrettet organisering af IBOS i Københavns Kommune, som derefter skal lægges op til politisk godkendelse.

Under selvejeundersøgelserne havde IBOS midlertidigt en række vilkår, som understøttede IBOS’ opgavevaretagelse som landsdækkende, og som der er erfaring for kan fungere. Foruden de områder, der er god erfaring med, så skal der findes løsninger på en række yderligere områder bl.a. ift. administrationen af IBOS’ økonomi. Da IBOS ligger på en anden økonomisk ramme end de øvrige centre i BCH, er der særlige styringslogikker, der skal tages højde for i en fremadrettet aftale. Derudover er det væsentligt at få beskrevet nogle arbejdsgange ift. projektansøgninger, som er mindre tidskrævende end den praksis, som IBOS hidtil har skullet arbejde ind i.

Det endelige oplæg skal beskrive kompleksiteten i styringslogikkerne, da der hidtil er brugt meget krudt på at forklare og udrede, uden at noget er blevet beskrevet i officielle dokumenter.  
  
Oplægget er planmæssigt færdigt i februar, hvorefter det vil være klar til politisk behandling.

**Punkt 5. Status på evaluering af det specialiserede socialområde**, ved Ask Abildgaard

Ask orienterer om, at Socialstyrelsen i forbindelse med evalueringen af det specialiserede socialområde har gennemført en pilotfase, hvor det er undersøgt og analyseret, hvordan specialisering kan inddeles i kategorier. IBOS deltog i pilotundersøgelsen, som omfattede et udsnit af det specialiserede socialområde; syn, erhvervet hjerneskade og autismespektrum. Den endelige evaluering er forsinket, og det er dermed endnu uvist, hvordan det specialiserede socialområde fremadrettet skal være organiseret. De politiske forhandlinger er planlagt til at finde sted i første kvartal 2022.

VISO KaS-udbuddet blev med henvisning til evalueringen forlænget i to år. Kontrakten skal planmæssigt i udbud i 2. kvartal 2022. IBOS afventer evalueringen og dennes mulige indvirkning på det kommende udbud.

## **Punkt 6. Eventuelt**

* Merete Schmiegelow orienterer om, at hun er gået på pension og derfor ikke længere har samme forudsætninger for at repræsentere det private erhvervsliv i IBOS’ bestyrelse. Merete beholder pladsen i bestyrelsen indtil der er fundet en afløser.
* Tina Tranberg sender datoer for bestyrelsesmøder i 2022 ud sammen med referatet.